SKRIFTLIG FORESPØRGSEL E-3260/00

af Cristiana Muscardini (UEN) til Kommissionen

(20. oktober 2000)

Om: Tropiske insekter i Europa

I den italienske presse har der været beretninger om dødsfald forårsaget af stik frainsekter, der før i tiden var ukendte i Italien og menes at være af tropisk oprindelse. En ung kvinde fra Cologno Monzese blev ramt af blodforgiftning formodentlig forårsaget af, at hun var blevet bidt af en tropisk edderkop, der var bærer af en sjælden sygdom kendt under betegnelsen Moschowitz-sygdom. Dette har skabt bekymring i befolkningen, som frygter, at tilstedeværelsen af tropiske insekter skyldes, at varer eller personer kommer ind i landet illegalt, det vil sige uden at blive kontrolleret af sundhedsmyndighederne. På den anden side taler universitetet i Parma om en klimaændring, der er ved at gøre Italien til et subtropisk land. Verdenssundhedsorganisationen har for længe siden advaret om dette og opfordret de kompetente myndigheder til at træffe de nødvendige foranstaltninger.

Kan Kommissionen oplyse,

1. om den er klar over denne situation?

2. om den kender noget til de sikkerhedsforanstaltninger, der er truffet af de italienske sundhedsmyndigheder?

3. hvis universitetseksperternes påstande er korrekte, hvilke skridt agter den at tage for at beskytte folkesundheden?

4. om der er nogen foranstaltninger (vaccinationer, antivirale behandlinger, osv.), der kan sikre immunitet mod stik og bid fra insekter, som stadig er ukendte i Italien og Europa generelt?

Svar afgivet på Kommissionens vegne af David Byrne

(6. december 2000)

Kommissionen er lydhør over for bekymringen i befolkningen over, at varers og menneskers øgede bevægelighed og klimaændringerne, især drivhuseffekten, kan føre til en ændring i den geografiske udbredelse af insekter eller andre vektorer for sygdomme.

De italienske sundhedsmyndigheder har endnu ikke anmeldt det specifikke tilfælde, som det ærede medlem omtaler, i det tidlige varslingssystem under Fællesskabets net til epidemiologisk overvågning af og kontrol med overførbare sygdomme(1). Det er i forbindelse med systemet bestemt, at medlemsstaterne bl.a. skal give fællesskabsnettet meddelelse om usædvanlige epidemiske fænomener, nye overførbare sygdomme af ukendt oprindelse samt fremkomsten eller nye forekomster af en overførbar sygdom eller smitbar agens, der måtte kræve en hurtig og koordineret fællesskabsindsats for at begrænse sygdommens udbredelse.

Fællesskabet har taget mange initiativer, der sigter mod at beskytte folkesundheden mod potentielle nye risici som følge af klimaændringer, herunder ovennævnte fællesskabsnet, der har etableret vedvarende kommunikation mellem de institutter og sundhedsmyndigheder, som beskæftiger sig med smitsomme sygdomme; forslaget om et program for Fællesskabets indsats for folkesundheden (2001-2006)(2), der indeholder udtrykkelige bestemmelser om særlige målsætninger og aktioner vedrørende hurtig reaktion på sundhedsrisici, forbedring af evnen til at håndtere overførbare sygdomme samt håndtering af miljørelaterede sundhedsdeterminanter; Fællesskabets miljøpolitik, hvor Fællesskabet står forrest i det internationale samfunds indsats for at bekæmpe klimaændringerne (de nyeste overvågningsdata viser, at Fællesskabet er

godt på vej til at opfylde sine forpligtelser i henhold til FN's rammekonvention om klimaændringer ved at sikre, at udslippene af drivhusgasser i år ikke er større end i 1990); og endelig Fællesskabets forskningspolitik (det femte rammeprogram), gennem hvilken man undersøger forholdet mellem klimaændringer og sundhed i forbindelse med to temaprogrammer, hhv. Livskvalitet og forvaltning af de levende ressourcer og Energi, miljø og bæredygtig udvikling.

Medlemsstaterne har ansvaret for sundhedsvæsenet, der er et område, hvor subsidiaritetsprincippet er gældende.

(1) Europa-Parlamentets og Rådets beslutning nr. 2119/98/EF af 24. september 1998, EFT L 268 af 3.10.1998.

(2) KOM(2000) 285 endelig.